google/wiki40b huggingface dataset:
King of the Whole Wide World

«King of the Whole Wide World» er en amerikansk rock and rollsang med melodi og tekst av Ruth Bachelor og Bob Roberts.. Den er best kjent i Elvis Presleys versjon.
Presley spilte inn sangen i Radio Recorders, Hollywood, 27. oktober 1961. Den ble utgitt på EP-platen Kid Galahad (RCA Victor EPA 4371) i september 1962. United Artists-produsent var Jeffrey Alexander.
Elvis Presley fremførte sangen i spillefilmen Kid Galahad.

Listeplasseringer

Presleys versjon lå på VG-lista i ti uker i 1962, hvorav i to uker på en førsteplass.
Nå er det jul - igjen

Handling

Scott Calvin er en fraskilt 38 år gammel mann som arbeider i reklamebransjen. Han er også faren til Charlie, hvis mor, Laura, er gift med en psykiater, Neal Miller. Scott leser «A Visit from St. Nicholas» til Charlie på julaften, og om natten blir de vekket av lyder på taket. De går ut, og konfronterer en mann på taket, som skvetter og faller ned når Scott overrasker ham. Mannen forsvinner sporløst, men han etterlater seg julenisseantrekket sitt, og de oppdager åtte reinsdyr og en slede på taket. Sønnen Charlie overbeviser Scott om å ta på seg drakten og levere resten av gavene som julenisse. Om morgenen reiser reinsdyrene tilbake til Julenissens verksted på Nordpolen. Sjefsalven Bernard forklarer at Scott må ta på seg jobben som julenisse fordi han tok på seg drakten og satte seg i sleden. Bernard forteller en skeptisk Scott at han har 11 måneder på seg, før han må returnere til Nordpolen på Thanksgiving og deretter bo der permanent.
Dagen etter våkner Scott i sin egen seng, og han tror at kvelden før bare var en merkelig drøm. Men den entusiastiske Charlie begynner å snakke om alt som skjedde, og Scott begynner å tvile på om det egentlig var en drøm. På skolen forteller Charlie stolt for klassen sin at faren hans er Julenissen. Laura og Neal blir bekymret, og ber Scott om å stoppe disse fantasiene deres. Scott vil ikke knuse Charlies hjerte, og han ber sønnen om å holde alt de fikk vite på Nordpolen hemmelig. I løpet av året får Scott en glupsk appetitt på småkaker og melk, selv om han tidligere var laktoseintolerant. I tillegg går han voldsomt opp i vekt, tilsynelatende over natten. Håret hans vokser plutselig hvitt og langt. Han får skjegg som fortsetter å vokse ukontrollert, selv om han prøver å barbere det vekk. Han får også en lang oversikt over slemme og snille barn i posten. Disse voldsomme forandringene bekymrer Laura og Neal, som prøver å fjerne samværsretten hans med Charlie. På Thanksgiving går Scott på besøk til Charlie. Men når Laura går ut av rommet for et øyeblikk, kommer alven Bernard og tar begge to med til Nordpolen. Laura tror at Scott har kidnappet sønnen deres.
Senere forteller Laura at hun sluttet å tro på julenissen da hun var åtte år gammel, fordi hun ikke fikk det brettspillet hun ønsket seg til jul. Neal sluttet å tro på nissen i en alder av tre år, fordi han ikke fikk den julegaven han ønsket seg aller mest. På julaften begynner Scott å levere gaver. Men han blir arrestert når han prøver å levere gaver til et hus, og Charlie blir sittende igjen alene i sleden på hustaket. Noen alver finner Charlie, og de redder Scott fra politiets varetekt. Scott tar med seg Charlie hjem til Laura og Neal, og han klarer å overbevise Laura og Neal om sin nye identitet ved å gi dem gavene de ønsket seg som barn. Laura ødelegger rettskjennelsen mot Scott, og sier at han kan besøke Charlie så ofte han vil. Når Scott har reist sin vei med sleden, bruker Charlie en snøkule som han fikk fra Bernard for å kontakte faren sin. Laura gir Charlie lov til å sitte på sleden sammen med Scott, og de skynder seg for å levere alle gavene til barn over hele verden.
Algonquin Provincial Park

Algonquin Provincial Park er et 7 653 km² stort naturreservat som ligger mellom Georgian Bay og Ottawaelva i det sentrale Ontario i Canada. Dette er i overgangssonen mellom det eviggrønne boreale barskogbeltet (i nord) og løvskogen.
Reservatet, som ble etabler i 1893, refereres gjerne til som kun Algonquin Park. Det er blant annet kjent for sitt mangfold av arter.
Innenfor reservatet er det registrert 53 ulike pattedyrarter, 272 ulike fulgearter, 31 arter med reptiler og amfibier, 54 arter fisk, og cirka 7 000 arter med insekter. I tillegg er det registrert omkring 1 000 plantearter og 1 000 fungusarter.
Reservatet er spesielt godt kjent for sine populasjoner av ulver, som blant annet omfatter østlig tømmerulv i de nordlige delene og kanadisk ulv i de sørlige områdene. I tillegg finnes store pattedyr som svartbjørn, elg og hvithalehjort.
Hokkien

Geografisk fordeling

Hokkien kommer opprinnelig fra den sørlige del av provinsen Fujian, og har utbredt seg med den kinesiske utvandring i den grad at det stør svært sterkt i kinesiske miljøer langs Sørkinahavets kyster. Den kinesiske folkegruppen som benytter hokkien kalles gjerne hoklo utenfor Sør-Fujian. Man finner dem i Guangdong, på Taiwan, i Malaysia, Singapore, Indonesia, Burma, Thailand, i Hongkong og på Filippinene.
I Singapore utgjør hokkientalende ca. 70 % av befolkningen.
Trubadur

En trubadur er en sanger som framfører sine egenkomponerte viser. Ordet trubadur brukes i dag stort sett synonymt med visesanger, men ordet trubadur har historiske assosiasjoner som dertil signaliserer et omflakkende liv og en bohemsk, ikke-borgerlig livsstil.

Historikk

I egentlig forstand er trubadurene sangere som levde og virket i Oksitania, Catalonia og Italia mellom år 1200 og 1500. Trubadurene var ofte adelsmenn av herkomst som ofret seg for sangen og diktningen. Mange av dem vandret over store avstander, og de førte med seg nyheter og kulturell fornyelse.  I alt kjenner vi navnet på cirka 400 trubadurer, og det er bevart om lag 3000 dikt etter dem. Som den første trubaduren regnes gjerne hertug Vilhelm IX av Akvitania (Guillaume d'Aquitaine) (1071 – 1127), og det sørlige Frankrike som trubadurdiktningas utspring og kjerneområde.
Trubadurenes tekster handler for en stor del om ridderlig kjærlighet, og trubadurdiktninga hører avgjort med til høymiddelalderens høviske diktning. Tekstene kan virke stereotype i dag, men med melodi og framført med intensitet sto de for noe nytt som i samtida ble sterkt etterspurt.
Opphavet til ordet er omdiskutert. Noen vil føre opphavet tilbake til det arabiske tarrab, «å synge». Andre mener at det kommer fra det provençalske verbet trobar, som betyr «komponere», «finne (opp)». Dette ordet går igjen tilbake til vulgærlatin tropare, som er verbet til substantivet tropus – «trope». Følgelig skulle det franske trouver opprinnelig bety «å finne opp en trope». «Trope» var i middelalderen – foruten det retoriske eller litterære begrepet trope – også betegnelsen på en hymne skapt på grunnlag av liturgiske tekster.
Mens den høviske kjærligheten som er trubadurdiktningens emne hadde vært på moten i aristokratiske kretser i Frankrike gjennom hele 1100-tallet, går trubadurdiktningens versformer tilbake på kirkelig hymnediktning. På 1100-tallet skjedde det en fornyelse av den religiøse hymnediktninga i Akvitania, både tekstlig og melodisk. Også stilistisk viser hymnediktinga og trubadurdiktene mange fellestrekk.
Gilbert Vernam

Vernams patent

Den sammenslående funksjonen Vernam spesifiserte i sitt patent utstedt 22. juli 1919, er operasjonen XOR, anvendt på individuelle impulser eller bits som ble brukt til å omsette tegn til Baudots fjernskriverkode. Vernam brukte ikke uttrykket «XOR» i patentet, men han implementerte operasjonen i relélogikken. I Vernams eksempel, gir han klarteksten A, kodet som «++---» i Baudot, og tegnet i krypteringsnøkkelen B, kodet som «+--++». Den resulterende chifferteksten blir da «-+-++», som dekodet er G. Om man så setter G sammen med krypteringsnøkkeltegnet B hos den mottakende part, så produseres «++---», som gir den opprinnelige klarteksten A. NSA har betegnet dette patentet som «kanskje ett av de viktigste innen kryptografihistorie».

Engangsnøkkel

Kort etter så en kaptein i US Army Signal Corps, Joseph Mauborgne, at om man ikke brukte nøkkelen i en løkke, som i Vernams oppfinnelse, men heller brukte en nøkkel kun en gang, så ville sikkerheten bli betraktelig forbedret. Dette medførte oppdagelsen av egenskapene til engangsnøkkelen
Claude Shannon, også hos Bell Labs, beviste i sin forskning rundt andre verdenskrig, som ble publisert i 1949, at engangsnøkkelen ikke kan knekkes. Det er den første og eneste krypteringsmetoden hvor dette har blitt bevist.

Vernamchifferet

I moderne teknologi er et Vernamchiffer et  flytchiffer, hvor klarteksten blir XOR'et med en tilfeldig eller pseudotilfeldig strøm av data med samme lengde, for å generere chifferteksten. Om strømmen av data virkelig er tilfeldig, og blir brukt kun én gang, så er det en engangsnøkkel. Å bruke pseudovilkårlige data generert av en kryptografisk sikker pseudo-slumptallsgenerator er en vanlig og effektiv måte å bygge et flytchiffer på. RC4 er et eksempel på et Vernamchiffer som er i utstrakt bruk på internett.
We Like to Watch

We Like to Watch er Henning Kvitnes og Saturday Cowboys sitt debutalbum utgitt i 1981.
Sikaiana

Sikaiana er en atoll i Malaita-provinsen i Salomonøyene i Stillehavet. Den ligger drøyt 200 km nordøst av øya Malaita. Innbyggertallet er noe under 300.

Geografi

Atollen har form omtrent som en likebeint trekant. I toppunktet ligger den største øya, også den heter Sikaiana. Den er en utdødd vulkan av rundt 45 meters høyde. Langs grunnlinja av «trekanten» ligger tre mindre øyer, Tehaloei, Matuiloto og Matuavi. Inni atollen ligger lagunen Te Moana.
Atollen måler ca. 10 km fra øst til vest. Landarealet er under 2 kvadratkilometer.
Øyene er vanskelig tilgjengelige på grunn av de omkringliggende reva.

Historie

Den innfødte befolkninga er hovedsakelig polynesisk og nedstammer fra ulike stillehavsøyer. Ifølge tradisjonen blei øyene oppdaga av Tehuiatahu, som kom fra Luahatu, men det er ikke kjent hvor dette stedet ligger. Det var mye stridigheter blant etterkommerne hans, men til slutt klarte en konge ved navn Mono å skape fred.
Den første vestlige omtalen av stedet er fra 1606, da spanske oppdagelsesreisende på Duff-øyene kom over en sikaianer, som blei holdt som krigsfange der. Første europeer som så øyene, var antakelig en kaptein Hunter i 1791. Han gav dem navnet Stewart-øyene. I åra som fulgte blei de tidvis besøkt av hvalfangere og andre skip.
I 1986 ødela den tropiske orkanen Namu det meste av kokospalmene på Sikaiana, noe som ramma økonomien hardt.

En del av USA?

Noen av innbyggerne hevder at øyene tilhører USA og regner seg derfor som USA-borgere. Grunnlaget for dette skal være at Stewart-øyene blei overdratt til kong Kamehameha IV av Hawaii i 1856. De var dermed en del av den seinere republikken Hawaii, da denne blei en del av USA i 1898. I 1996 søkte en del av innbyggerne på Sikaiana om å få stemme ved ei folkeavstemning på Hawaii. Dette blei avslått. Forholdet er omtalt ved ei fotnote i en rapport til Representantenes hus fra 1997. Se side 39 her.
Andrijana Vuckovic

Utdanning og arbeid

Hun har en bachelor og master i utøvende piano og musikkpedagogikk fra  Musikkakademiet i Beograd, Serbia, hvor hun studerte fra 2001 til 2006. Senere har hun gjennomført mastergradstudier i utøvende piano ved Barratt Due musikkinstitutt med professor Jiří Hlinka.
Vuckovic har mer enn 10 års erfaring med undervisning av elever i Norge og utlandet og er godkjent pedagog av Oslo Musikklærerforening. 
Hun har vært klaverprofessor og akkompaganatør for strykere og sangere ved Srednja muzicka skola u Smederevu og Srednja muzicka skola u Lazarevcu (videregående musikkskoler), pianist ved Kunsthøgskolen i Oslo og ved Den Norske Opera & Ballett.
I 2010 startet hun Kolibri Musikkakademi.
Så møtes vi imorgen

Handling

Den unge studenten Steffen Berg har vanskelig for å tilpasse seg samfunnets lover og regler. Etter å ha avbrutt sine legestudier begynner han å arbeide i butikk for å kunne forsørge familien sammen med sin bror Jørgen og sin søster Gerda og holde moren borte fra aldershjemmet. Én av Steffens venner skal reise til Amerika med sin hustru og trenger penger. Steffen tar 500 kroner fra butikkens kasse. Dagen etter blir det revisjon og Steffens tyveri blir oppdaget. Hans bror betaler tilbake pengene mot at butikken legger ned anklagen, og slik går det.
Steffen begynner å arbeide i et veksthus og om kveldene studerer han kunsthistorie. En avhandling han skriver om Parthenon blir godt mottatt. Steffen bestemte seg for å fortsette med studiene. Hans fortid umuliggjør imidlertid at han får et stipendium og etter en konflikt med broren reker han gatelangs i Oslo. Når Steffen passerer Henrik Storms kontor hører han et skudd bli avfyrt og ser en mann forlate stedet i en bil. En tid senere redder Steffen en liten jente fra å bli kjørt i hjel av en bil. Foreldrene er meget takknemlige og når de hører at han er arbeidsløs gir de ham jobb som gartner.
Hos sin nye arbetsgiver kjenner Steffen igjen mannen fra Storms kontor som heter Konrad. I avisene leser han at Storm har blitt myrdet. Steffen vil gå til politiet, men endrer seg i siste stund etter å ha bli overtalt av Konrads hustru Marit. Marit er mye yngre enn sin mann og blir tiltrukket av den unge Steffen. Steffen får også vite at Storm har vært begeistret for Marit og at Konrad drepte ham av sjalusi.
Konrad overrasker en kveld Steffen og Marit. Han tar senere Steffen med på en tur til fjellet. Det går snart opp for Steffen at Konrad har til hensikt å drepe ham. Steffen rykker til i rattet på bilen de kjører i og doningen kjører av veien. Konrad dør, mens Steffen klarer seg.
Welthauptstadt Germania

Welthauptstadt Germania («Verdenshovedstad Germania») var Adolf Hitlers visjon for en total ombygging av Berlin til hovedstad i det nasjonalsosialistiske verdensriket. Albert Speer, Det tredje rikets «første arkitekt» og en av Hitlers nærmeste medarbeidere, sto for det meste av utformingen av planene for byen.
Germania skulle bli mer monumental enn noen annen by i historien, for å vise verden Hitlers makt og det tyske folkets overlegenhet. Berlin skulle omstruktureres langs en 50 km lang øst-vest akse; en utvidelse av den allerede eksisterende Unter den Linden og nåværende Strasse des 17. Juni, og en ny, 40 km lang nord-sør akse, som ifølge Speer skulle fungere mer som en rituell passasje enn en funksjonell trafikkåre. På begge sider av den 120 meter brede avenyen skulle det reises ufattelige og overdådige praktbygg som skulle overgå Roma, det nye Berlins eneste rival i verden, slik Hitler selv uttrykte det. De mest iøynefallende byggene ville bli en 117 meter høy og 170 meter bred triumfbue, stor nok til at hele Triumfbuen på Champs-Élysées i Paris ville få plass inne i den, og selve kronen på verket: Grosse Halle, eller Volkshalle («Folkets Hall»), en 250 meter vid og 320 meter høy dom, 16 ganger større enn Peterskirken, med plass til 180 000 mennesker.
Bare et fåtall av byggeprosjektene var påbegynt før utbruddet av andre verdenskrig. En håndfull bygninger i tilknytning til nord-sør aksen var ferdigstilt, som Hitlers nye Rikskanselli og Turismens Hus (begge ødelagt under krigen), og i tillegg Berlins Olympiastadion og Tempelhof lufthavn. Speer ble rustningsminister i 1942, og alle videre planer måtte legges på is til fordel for det tyske krigsmaskineriet. 
Nasjonalsosialistene var opptatt av å rive ned det «gamle» Berlin, som var kjent som en multikulturell by og venstrebastion. Hitler mente at den fiendtlige bombingen av byen bare var en fordel som muliggjorde nasjonalsosialistenes ønske om å utslette den gamle byen fullstendig og bygge opp noe helt nytt.
Yann Sommer

Landslaget

Han ble tatt ut til Fotball-VM 2014 i Brasil .
Han ble tatt ut i Sveits' EM-tropp til EM i Frankrike 2016.
Han ble tatt ut i Sveits' tropp til VM i fotball 2018 i Russland.
HK Jesenice

Acroni Jesenice eller HK Jesenice er en slovensk hockeyklubb fra byen Jesenice. Laget spiller fra 2006/2007-sesongen både i den østerrikske ligaen Erste Bank Eishockey Liga og i det innfødte slovenske ligaen. Fordi disse seriene kolliderer med hverandre, er det vanligvis et b-lag som spiller i den slovenske ligaen. Klubben ble stiftet i 1948 er  mester i Den tidligere jugoslaviske liga med 23 mesterskap. Klubben har også vunnet den slovenske ligaen åtte ganger. Acroni navnet kommer fra byens stålverk som er sterkt assosiert med klubben.
Talk Talk

Talk Talk var et britisk band som var aktive fra 1981 til 1991.
Bandet startet som en kvartett med nå avdøde Mark Hollis (1955 - 2019) som vokalist, Simon Brenner på keyboard, Lee Harris (trommesett|slagverk) og Paul Webb  på bassgitar. De begynte innen new wave og synthpop, og ble ofte sammenlignet med Duran Duran, som de delte både produsent og plateselskap med. De ga ut en selvtitulert EP i 1982, som ble utvidet til studioalbumet med tittel: The Party's Over. De lå på UK Top 40 listen med singlene Talk Talk & Today, begge produsert av Thurston (som også hadde produsert hits for Duran Duran & Howard Jones). Brenner forlot bandet etter singlen My Foolish Friend fra 1983. Tim Friese-Greene kom så inn som keyboardist, men var ikke et offisielt medlem av bandet. Han deltok aldri på konserter med bandet. Talk Talk spilte sin siste konsert i 1986.
Bandet fikk internasjonal suksess (spesielt i Europa) i 1984/1985 med albumet It's My Life. Albumet ga hitsinglene Such a Shame og It's My Life som er tittelsporet fra albumet. I 1986 kom The Colour of Spring, og bandet hadde nå forlatt new wave stilen. Albumet ble deres største studioalbum-suksess i Storbritannia, og kom også på listene i Europa. Singlen Life's What You Make It kom på 16.-plass i Storbritannia.
No Doubt hadde en hit med låten «It's My Life» i 2003.
Hinduistisk kosmologi

Hinduistisk kosmologi er kosmologien innenfor hinduismen, som finnes gjengitt i Rig Veda og Puranaene. Den beskriver et univers som skapes og ødelegges gjennom repeterende serier av sykluser. Et univers har i denne kosmogonien en levetid på 4,320,000,000 år, og blir betegnet som en «Brahmās dag», en dag i livet til den høyeste guddommen Brahmā. Etter dette ødelegges universet i en prosess kalt Pralaya og etterfølges av en «Brahmās natt», som er like lang. 360 slike «Brahmās døgn» utgjør et «Brahmās år», og prosessen blir antatt å gjenta seg i 100 «Brahmās år», som utgjør Brahmās livssyklus.
En «Brahmās dag» er igjen inndelt i 1000 «store sykluser» Maha Yugāer, på 4,320,000 år, og innenfor disse igjen er det mindre sykluser. Bhagavata-Purana utvider dette konseptet til parallelle universer, som hvert enkelt har sine egne sykluser.
NCE Subsea

NCE Subsea er en næringsklynge i Hordaland og i Sogn og Fjordane som inngår i det nasjonale programmet «Norwegian Centres of Expertise». Klyngen samler mer enn 130 bedrifter, kompetanseaktører og utviklingsaktører med fokus på undervannsløsninger. Klyngen har over 8 000 ansatte og omsetter for nærmere 20 milliarder kroner.

Bransjefokus

I Bergensregionen finnes et av verdens bredeste og sterkeste fagmiljøer innen undervannsteknologi og relaterte bransjer som seismikk, havforskning, havbruk, shipping, sjøforsvar og fiskeutstyr. I tillegg finnes forsknings- og utdanningsmiljøer med stor internasjonal anseelse.
Råbjerg Mile

Råbjerg Mile er Danmarks største vandreklitt. Den ligger ved Bunken Klitplantage mellom Skagen og Frederikshavn.
Milen dekker et areal på ca. 1 km² og er 40 meter høy på det høyeste. Vinden beveger sanddynene i nordøstlig retning, og den beveger seg opp til 18 meter i året. Siden 1900 har den beveget seg 1 500 m, noe som innebærer at den om 100–200 år vil kunne ha dekket hovedveien til Skagen. Sanddynen etterlater seg et lavt, fuktig lag med sand når den flytter seg mot Skagerrak. 
Mer enn 250 000 mennesker besøker den 300 år gamle klitten hvert år.
Håvard Johansen

Karriere

Johansen var med å starte Pokus Forlag, sammen med Stian Andreassen, Kim Holm og Øyvind Lauvdahl i år 2000. Hans solodebut var den Sproingpris-nominerte "Sebastián" på Pokus forlag høsten 2003 mens han bodde i USA. Han har videre bidrat i en rekke norske antologier blant annet «Tusj», «Nemi», «Ernie», «Bellona-Utslipp», og «Kaptein Sabeltann».
Håvard S. Johansen var også med og startet Oslo Comics Expo 2007 og var en aktiv del av en større komité av arrangører. Han bidro også i 2008 som seminaransvarlig og styreleder i Grafill Tegneserier. I 2009 skrev han tegneseriealbumet Anunnaki for Egmont forlag med John S. Jamtli som illustratør. I 2010 kom boken STOP.REC.FFWD – en 208 siders grafisk novellesamling som mottok mye avisomtale og gode anmeldelser. Med seg hadde han forfatterne Levi Henriksen og Øystein Stene.
Stumtjener kom 2014. Dette var en tegneserieroman på mer enn 200 sider i en mer personlig stil. Også denne fikk gode omtaler. Blant annet sa studentavisen Universitas: Stumtjener står som et elegant og imponerende verk, med en dirrende uro og et kaos så fascinerende vakkert at det er umulig ikke å føle noe etter å ha lest.
Johansen har også jobbet med storyboard for film. Han har blant annet bidratt på filmen Trolljegeren som er skrevet og regissert av André Øvredal og produsert av Filmkameratene A/S. Her bidro han både med creature concepts/concept art, og noe scenografisk dekorasjon i tillegg til bidrag på manus .
Hoppuka 2012/13

Hoppuka 2012/13 inngikk i verdenscupen i skihopping og var den 61. utgaven av hoppuka. Hoppuka startet i Oberstdorf den 30. desember 2012 og ble avsluttet den 6. januar 2013 i Bischofshofen. Østerrikeren Gregor Schlierenzauer vant hoppuka foran de to norske hopperne Anders Jacobsen og Tom Hilde.
For første gang i den tysk-østerrikske hoppukehistorie greidde en hoppnasjon å vinne 5 sammenlagtseire på rad.
Shizishan

Shizishan (kinesisk: 狮子山区; pinyin: Shīzishān Qū) er et bydistrikt i provinsen Anhui i Folkerepublikken Kina. Det ligger i byprefekturet Tongling.
Det har et areal på 52,7 km² og teller ca. 70.000 innbyggere (2004).
Polyphidopsis

Utseende

En middelsstor, slank trebukk, svart med gul bakkant på pronotum og to gule skråstriper på dekkvingene. Antennene er tynne og lengre enn kroppen. Pronotum er tønneformet. Dekkvingene er litt avsmalnende bakover. Beina har tykke, klubbeformede lår.

Utbredelse

Arten lever i Malaysia.
Praetaxila

Utseende

Middelsstore (vingespenn 45-50 millimeter), brunlige dagsommerfugler, store til Riodinidae å være. De kan minne mye om flikvinger (Nymphalidae). Oversiden er rødbrun eller brun med noen svarte og/eller hvite flekker. Undersiden er livlig tegnet i brunt, svart, hvitt og oransje.
Det er markert forskjell mellom kjønnene, hunnene etterligner kanskje giftige monarksommerfugler i slekten Tellervo.

Levevis

Larvene lever på planter i nøkleblomstfamilien.

Utbredelse

Slekten er utbredt på Ny-Guinea og i Australia.
Alle ti artene forekommer på Ny-Guinea, P. segecia også i det nordøstlige Australia.
Førde ungdomsskule

Førde ungdomskule (FUSK) er en ungdommskole i Førde kommune. Den ble bygget i 1971, og påbygd 1989. Det går ca. 330 elever på skolen, i tillegg til 37 ansatte. Skolen tar i mot 8.-10. klasse-elever fra Førde, som kommer fra deler av Førde sentrum og fra Slåtten barneskule
Metro (avis)

Metro er en gratisavis som gis ut i over 100 byer i 20 land, på til sammen 18 forskjellige språk. Avisa har over 20 millioner lesere daglig, og 42 millioner på ukesbasis. I enkelte land har den et annet navn. Hovedmålgruppa er pendlere
Metro gis ut av det svenske mediekonsernet Metro International, med hovedsete i Luxembourg. Den første utgaven kom i 1995 under navnet Metro Stockholm, og ble delt ut i Stockholms tunnelbane.